Dobar dan svima i dobrodošli na dodjelu novinarskih nagrada HND-a za 2017. godinu. Uz novinare, urednike, nakladnike i druge vezane izravno za medije i novinarstvo na ovu svečanost svake godine pozivamo i one čijim se radom inače bavimo u javnom interesu.

HND novinarske nagrade tradicionalno dodjeljuje uz Svjetski dan slobode medija koji se od 1993. godine obilježava upravo danas, 3. svibnja, odlukom Glavne skupštine Ujedinjenih naroda jer je toga dana 1991. godine skupina afričkih novinara u Windhoeku u Namibiji sastavila i potpisala deklaraciju o slobodi medija.

Ono što se događa s novinarima i medijima širom svijeta nažalost ne dopušta nam da na Svjetski dan slobode medija slavimo medijske slobode već nas obvezuje da podsjetimo na činjenicu da su medijske slobode u mnogim zemljama i dalje ozbiljno ugrožene, a u nekima čak ni zatvaranja ni ubojstva novinara (i to ne samo na ratnim područjima) nisu incidenti, nego cijena na koju moraju računati svi oni koji se novinarstvom bave bez autocenzure i ne ustuknu zbog straha od mogućih posljedica.

Hrvatska je već pet godina članica Europske unije. Da bi naša zemlja postala dio te zajednice naprednih europskih država, trebala je bar formalno ispuniti niz zahtjeva koji su trebali voditi ka uspostavi visokih standarda uključujući i medijske slobode.

No postavši dio EU Hrvatska nije osigurala standarde na koje se obvezala kada je riječ o medijskim slobodama. Stoga uz loše globalne trendove vezane za medije i novinarsku profesiju Hrvatska ima i niz drugih problema.

Ključni je nepostojanje jasne i konzistentne medijske politike, što je rezultiralo činjenicom da još uvijek nemamo ni medijsku strategiju ni sveobuhvatnu analizu medijskog zakonodavstva i prijedloge promjena. Vlasnička struktura medija nije dovoljno transparentna, utjecaj politike na javni medijski servis HRT kao i na medije na lokalnoj razini je nedopustivo velik. Sustav sufinanciranja medija je devastiran umjesto da bude unaprijeđen, pri čemu su najviše oštećeni neprofitni mediji i novinari koji u njima djeluju.

Ni komercijalni mediji nisu bez problema, a oni velikim dijelom opterećuju upravo novinare te ostale zaposlenike i suradnike. Nema kolektivnih ugovora, novinari su potplaćeni u mnogim medijima. Redakcijska vijeća ili ne postoje, ili se ignoriraju ili im se pokušava onemogućiti djelovanje.

Mnogobrojni slobodni novinari, odnosno svi oni koji nisu stalno zaposleni dodatno su oštećeni na razne načine.

U hrvatskom društvu opterećenom ideološkim i raznim drugim podjelama nema jasnih poruka najodgovornijih političara da se novinare i medije ne smije zloupotrebljavati, vrijeđati ih i prijetiti im zbog toga što rade svoj posao.

Pri tome ne treba zaboraviti da nažalost ima situacija u kojima se oni koji su nominalno novinari pod krinkom novinarstva bave političkom i ideološkom propagandom, laganjem, vrijeđanjem i huškanjem. Uz to što sramote profesiju kojoj zapravo ne pripadaju, dio takvih “novinara” umjesto sankcija doživljava društvenu promociju, a njihovo se ponašanje honorira.

Na sve to HND neprekidno upozorava; radimo sve što je u našoj moći da pomognemo kako bi se situacija poboljšala. Da ne griješimo, to pokazuju izvještaji međunarodnih organizacija koje ocjenjuju stanje medijskih sloboda. Hrvatska je jedina zemlja EU u kojoj je međunarodna misija predstavnika tih organizacija bila već dva puta u manje od dvije godine.

Da stanje nije dobro pokazuju i rezultati pojedinačnih izvještaja međunarodnih organizacija koji Hrvatsku smještaju na različite pozicije na svojim godišnjim popisima, ali su dvije konstante jasne: Hrvatska je u svim tim izvještajima po stanju medijskih sloboda nisko, među zemljama EU pri dnu, a stanje se ne poboljšava.

HND će se i dalje zalagati za poštivanje i unapređenje temeljnih etičkih i profesionalnih standarda u novinarstvu te sudjelovati u procesima koji bi trebali voditi napretku na području medijskih sloboda.

A danas, kao i prethodnih godina na današnji dan, nagrađujemo one među nama novinarima koje su njihove kolegice i kolege izabrali kao najkvalitetnije i najuspješnije u protekloj 2017. godini te dodjeljujemo nagradu za životno djelo nekom od novinarskih veterana. Čestitam svima koji su se natjecali, a posebno dobitnicima.